शाही शादी
गोबर लीपे आंगन में भोजन करेंगे शाही मेहमान
दो भागों में बंटा नजरबाग परिसर, 28 को यशवंत व नायरिका सहित दोनों परिवार मुंबई से आएंगे
महेश्वर में होलकर परिवार की शादी में मेहमान गोबर लीपे आंगन में बैठकर भोजन करेंगे। 29 दिसंबर को दोपहर में करीब 2000 आमंत्रितों के लिए स्नेह भोज होगा। होलकर परिवार के चिन्ह की पत्रिकाएं भेजी गई हैं।
शनिवार को राजवाड़ा स्थित नजरबाग परिसर को गोबर से लीपकर तैयार किया गया। नजरबाग को दो भागों में बांटा है। एक तरफ महिलाएं, दूसरी तरफ पुरुषों के भोजन व्यवस्था की जा रही है। यहां राजबाड़े में शाही शादी की तैयारियों में हेरिटेज होटल, रेवा सोसायटी, गुड़ी-मुड़ी संस्था के लोग जुटे हैं। अभी महाराज शिवाजीराव होलकर का परिवार मुंबई में उद्योगपति गोदरेज परिवार के दो दिनी कार्यक्रम में हैं। 28 की दोपहर यशवंत व नायरिका सहित दोनों परिवार यहां लौटेंगे। मेहमानों के लिए विशेष भोजन महारानी शालिनीदेवी होलकर द्वारा नर्मदा तट स्थित फार्म हाउस पर कराया जाएगा।
नजरबाग परिसर गोबर से लीपा जा रहा है।
खुली कार में निकलेगा बाना
राजबाड़ा सूत्रों के अनुसार शाही शादी में निकलने वाले बाने में अब बैंड बाजे व हाथी-घोड़े नहीं होंगे। 29 को दोपहर 3.30 बजे दूल्हा यशवंत का बाना खुली कार में निकलेगा। यह 5 बजे नर्मदा के मुख्य घाट पहुंचेगा। 5.30 बजे गोदरेज परिवार के मेहमान बाने की अगवानी करेंगे। बाने में यशवंत के बचपन के स्थानीय दोस्त आशीष व अखिलेश केशवरे, मनीष जोशी, रेखा वर्मा के अलावा अन्य दोस्त भी शामिल होंगे।
13 को इंदौर में हो चुका रिसेप्शन
होलकर परिवार का एक स्पेशल रिसेप्शन 13 दिसंबर को इंदौर में भी हो चुका है। इसमें दोनों परिवारों के लोगों के अलावा कुछ विशेष प्रशासनिक व वीआईपी मेहमान भी शामिल हुए।
mag_Deva hin_Deva awa_Deva hin_Deva hin_Deva awa_Deva hin_Deva hin_Deva awa_Deva hin_Deva